Preşedintele francez Emmanuel Macron a denunţat vineri "informaţiile false şi scenariile inventate", invocând zvonurile de pe reţelele de socializare conform cărora soţia sa ar fi o femeie transgender, transmite AFP, citată de Agerpres.
"Cel mai rău lucru este informaţia falsă şi scenariile create, cu oameni care ajung să creadă asta şi care te deranjează, inclusiv în intimitatea ta", a răspuns preşedintele la întrebările jurnaliştilor, cu ocazia ceremoniei de introducere a dreptului la avort în Constituţie.
Teoriile conspiraţiei s-au răspândit în mod regulat pe reţelele de socializare de la alegerea lui Emmanuel Macron la conducerea Franței, unele susţinând că Brigitte Macron, născută Trogneux, ar fi în realitate o femeie transgender al cărei prenume la naştere ar fi fost Jean-Michel.
"Trebuie să folosim legea, justiţia"
Potrivit acestui zvon care a dus şi la acuzaţii mai grave aduse Primei Doamne, cum ar fi cele de abuz asupra copiilor, o vastă conspiraţie ar fi fost pusă la cale pentru a ascunde această schimbare a stării civile.
"Împotriva acestui machism, trebuie să folosim legea, justiţia", a susţinut Macron, cerând o întărire a "ordinii publice digitale" pe reţelele de socializare, "un formidabil loc de exprimare al celor mai nebuni".
Potrivit AFP, două femei vor fi judecate pe 6 martie 2025 la Paris, sub acuzaţia de defăimare penală pentru că ar fi răspândit zvonuri transfobe despre soţia şefului statului.
De astfel de zvonuri au mai fost vizate fostul premier al Noii Zeelande Jacinda Ardern şi fosta primă doamnă a SUA Michelle Obama, despre care s-a spus că s-ar fi născut bărbaţi.
Emmanuel Macron a estimat că "este nevoie de foarte multă muncă în ceea ce priveşte educaţia" şi a argumentat că "lupta feministă nu este doar o luptă a femeilor, ci este deopotrivă o luptă a bărbaţilor şi a femeilor".